Uznesenie Krajského súdu Bratislava sp. zn. 7Sa/96/2017 z 12. 4. 2018
Uznesenie Krajského súdu Bratislava z 12. apríla 2018, sp. zn. 7Sa/96/2017, ECLI:SK:KSBA:2018:1017201947.1
Súd: Krajský súd Bratislava
Spisová značka: 7Sa/96/2017
ECLI: ECLI:SK:KSBA:2018:1017201947.1
Dátum vydania: 12. 4. 2018
Forma: Uznesenie
Text rozhodnutia
Súd: Krajský súd Bratislava Spisová značka: 7Sa/96/2017 Identifikačné číslo súdneho spisu: 1017201947 Dátum vydania rozhodnutia: 13. 04. 2018 Meno a priezvisko sudcu, VSÚ: JUDr. Beata Jurgošová ECLI: ECLI:SK:KSBA:2018:1017201947.1 Uznesenie Krajský súd v Bratislave v právnej veci žalobcu: W.. J.. Q. H., Na S. XXXX/X, XXX XX K. - F. S., zastúpený: JUDr. Ľubomír Šablica, advokát, Záhradnícka 27, 811 07 Bratislava, proti žalovanému: Ministerstvo vnútra Slovenskej republiky, Pribinova 2, 812 72 Bratislava, o žalobe proti nečinnosti orgánu verejnej správy, takto r o z h o d o l : Krajský súd v Bratislave konanie zastavuje. Súd žalobcovi voči žalovanému priznáva náhradu trov konania vo výške 100%. O výške náhrady trov konania rozhodne súdny úradník po právoplatnosti rozhodnutia samostatným uznesením. o d ô v o d n e n i e : Žalobou doručenou Krajskému súdu v Bratislave dňa 22.11.2017 sa žalobca domáhal uloženia povinnosti žalovanému konať a vydať rozhodnutie v administratívnom konaní podľa zákona č. 315/2001 Z.z. vo veciach služobného pomeru príslušníkov Hasičského a záchranného zboru začatom ex offo 27.09.2011 vo veci odvolania žalobcu z funkcie nadriadeného, a to v lehote 30 dní odo dňa doručenia uznesenia súdu. Ďalej žiadal uložiť žalovanému povinnosť konať a vydať rozhodnutie v administratívnom konaní podľa zákona č. 315/2001 Z.z. vo veciach služobného pomeru príslušníkov Hasičského a záchranného zboru začatom ex offo 03.10.2011 vo veci zaradenia žalobcu mimo činnej štátnej služby, a to v lehote 30 dní odo dňa doručenia uznesenia súdu. Zároveň požadoval priznať mu proti žalovanému úplnú náhradu trov konania. 2. Žalobca podaním doručeným správnemu súdu dňa 11.04.2018 oznámil, že dňa 13.02.2018 žalovaný vydal rozpočtové opatrenie č. 139/2018, ktorým z titulu nezákonných rozhodnutí rozhodol o vyplatení platového vyrovnania a náhrady služobného platu žalobcovi v celkovej sume 10268,25 Eur, ktorá mu bola dňa 09.04.2018 poukázaná na jeho bankový účet. S poukazom na uvedené zobral podanú žalobu späť v celom rozsahu a žiadal zastaviť predmetné konanie. Súčasne sa domáhal priznania náhrady trov právneho zastúpenia proti žalovanému v plnom rozsahu. 3. Podľa § 63 zákona č. 162/2015 Z.z. Správny súdny poriadok (ďalej len „SSP“) žalobca môže do vydania rozhodnutia správneho súdu vziať žalobu späť, a to sčasti alebo celkom. Ak je žaloba vzatá späť celkom, správny súd konanie zastaví. Ak je žaloba vzatá späť sčasti, správny súd konanie v tejto časti zastaví. O čiastočnom späťvzatí žaloby rozhodne správny súd v rozhodnutí vo veci samej. 4. Podľa § 99 písm. a) SSP správny súd konanie uznesením zastaví, ak žalobca vzal žalobu späť skôr, ako správny súd vo veci rozhodol. 5. Pretože žalobca vzal žalobu proti nečinnosti orgánu verejnej správy rozsahu späť celkom, súd s poukazom na citované zákonné ustanovenia konanie zastavil. 6. O trovách konania súd rozhodol podľa ustanovenia § 175 ods. 1 SSP v spojení s § 171 ods. 1 SSP tak, že žalobcovi priznal náhradu trov konania vo výške 100%, pretože žalovaný procesne zavinil zastavenie konania tým, že po podaní žaloby rozhodol o vyplatení platového vyrovnania a náhrady služobného platu žalobcovi. Podľa § 175 ods. 2 S.s.p. o výške náhrady trov konania rozhodne správny súd po právoplatnosti rozhodnutia, ktorým sa konanie končí, samostatným uznesením, ktoré vydá súdny úradník. 7. Záverom súd dodáva, že konanie o duplicitnej žalobe vedenej pod sp. zn. 6Sa/98/2017 bolo právoplatne skončené, bez rozhodnutia krajského súdu. Jednalo sa o mylný zápis - podanie patriace do spisu 7Sa/96/2017. Poučenie: Proti tomuto uzneseniu možno podať kasačnú sťažnosť v lehote jedného mesiaca od doručenia rozhodnutia, na Krajskom súde v Bratislave. V kasačnej sťažnosti sa musí okrem všeobecných náležitostí podania podľa § 57 uviesť označenie napadnutého rozhodnutia, údaj kedy napadnuté rozhodnutie bolo sťažovateľovi doručené, opísanie rozhodujúcich skutočností, aby bolo zrejmé, v akom rozsahu a z akých dôvodov podľa § 440 sa podáva a návrh výroku rozhodnutia. Sťažnostné body možno meniť len do uplynutia lehoty na podanie kasačnej sťažnosti.

